钦定古今图书集成/明伦汇编/闺媛典/第281卷 > 皇清十四 > 石思琳侧室王氏
## 钦定古今图书集成/明伦汇编/闺媛典/第281卷 > 皇清十四 > 石思琳侧室王氏

按《宿松县志》：王氏，石思琳侧室，楚黄贡士王京姊也。琳艰嗣，父母礼聘，王年十四归石，敬顺循理，舅姑绝爱重之。琳尝卧病，值贼陷城，杀声震天，王仓皇扶琳登内城。贼乘矢发如雨，王以身蔽琳，见家人至，授以绠，使缒琳出。王身受三矢，急坠城，自空而下，竟无损。辛巳岁饥，琳散米为粥，庾既罄，王以奁粟三百助之。琳没，家寖贫。王年未三十，忍饥寒教二子机杼与书声并响。子既成立，犹勤施济不倦。先人忌日，必酹酒哭奠，乡里皆为感动。年八十一终。